На основу члана 12, став 1, тачка 17. и члана 19, став 1, тачка 7. Закона о високом образовању („Службени гласник РС“, бр. 88/17) Национални савет за високо образовање (у даљем тексту: Национални савет) објављује

**ПОНОВЉЕНИ ЈАВНИ ПОЗИВ**

**ЗА ПРИЈАВЉИВАЊЕ КАНДИДАТА ЗА РЕЦЕНЗЕНТЕ**

**У ПОСТУПКУ АКРЕДИТАЦИЈЕ ВИСОКОШКОЛСКИХ УСТАНОВА У РЕПУБЛИЦИ СРБИЈИ**

ЗАКОНСКИ ОСНОВ

Сагласно члану 12, став 1, тачка 17. и члана 19, став 1, тачка 7. Закона о високом образовању Национални савет је на својој седници од 29. октобра 2018. године донео одлуку о објављивању поновљеног јавног позива за пријављивање кандидата за рецензенте у поступку акредитације високошколских установа у Републици Србији, као и да се позив објави на званичној страници Националног савета.

Рецензенте именује директор Националног акредитационог тела са листе коју утврди Национални савет, а на предлог Комисије за акредитацију Националног акредитационог тела.

УСЛОВИ

За рецензента могу бити именовани наставници високошколских установа у Републици Србији, као и наставници у одговарајућем звању са високошколских установа ван територије Републике.

Приликом пријављивања, поред свог пуног имена и презимена, кандидати достављају и податке о држави, месту и установи на којој су стекли највиши степен образовања, о тренутном наставно-научном звању и години и установи у којој су изабрани у наставно-научно звање, као и о образовно-научном, односно образовно-уметничком пољу и области у којој су изабрани у наставно-научно звање. Поред тога, кандидати су у обавези да попуне Образац који се налази на званичној страници Националног савета.

За рецензената не може бити именовано лице које је изабрано, постављено или именовано на функцију у државном органу, органу аутономне покрајине или локалне самоуправе, у органу политичке странке, на дужност органа пословођења високошколске установе, члана Националног савета, Комисије за акредитацију, као ни лице које је запослено у Националном акредитационом телу.

РОКОВИ И НАЧИН ПРИЈАВЉИВАЊА

Рок за пријављивање кандидата је 15.12.2018. године.

Пријављивање се врши достављањем попуњеног прописаног Обрасца за пријављивање и биографије кандидата (CV) у електронском облику на адресу tijana.minja@mpn.gov.rs

Образац за пријављивање се налази на сајту на адреси [www.nsvo.gov.rs](http://www.nsvo.gov.rs)

Особа за контакт је Тијана Mиња, тел. 011 311 7655.